मुख्य मुद्दों पर बातचीत गंभीरता से हो : गिलानी  
गिलानी ने कहा है कि भारत और पाकिस्तान के बीच मुख्य मुद्दों पर पूरी गंभीरता से बातचीत होनी चाहिए।
विदेश सचिव स्तर की वार्ता से पहले पाकिस्तानी प्रधानमंत्री यूसुफ रजा गिलानी ने कहा है कि भारत और पाकिस्तान के बीच मुख्य मुद्दों पर पूरी गंभीरता से बातचीत होनी चाहिए।  गिलानी ने कहा कि बातचीत के दौरान दोनों पक्षों की ओर से गंभीरता दिखाना बेहद महत्वपूर्ण है। दोनों देशों के बीच बातचीत की प्रक्रिया इस साल की शुरुआत में बहाल हुई थी। उन्होंने इस बात पर भी जोर दिया कि दोनों देशों के बीच व्यापार को बढ़ाने के साथ ही लोगों के बीच संपर्क को बढ़ाने की जरूरत है।  हरियाणा के विधायक चौधरी अभय सिंह के नेतृत्व में आए एक सिख प्रतिनिधिमंडल के साथ बातचीत के दौरान गिलानी ने यह टिप्पणी की। पाकिस्तानी प्रधानमंत्री इस बात पर संतोष जताया कि दोनों देशों के बीच बातचीत बहाल हो गई है। इससे पहले गृह, वाणिज्य और रक्षा सचिवों के बैठकें हो चुकी हैं। भारतीय विदेश सचिव निरुपमा राव 23-24 जून को अपने पाकिस्तानी समकक्ष सलमान बशीर के साथ मुलाकात करेंगी।